Papersnake/gushiwen huggingface dataset:
丙戌五月二十二日昼寝梦亡妻谢氏同在江上早
梅尧臣（宋代）

昼梦与予行，早发江上渚。
共登云母山，不得同宫处。
何差不同宫，似所厌途旅。
树杪俯乌巢，坼{彀弓换卵}方仰乳。
雄雌更守林，号噪见飞鼠。
鼠惊竖毛怒，袅枝如发弩。
逡巡吼风云，远望射岩雨。
东南横虹霓，万壑水喷吐。
下寻归路迷，欲暮各愁语。
忽觉皆已非，空庭日方午。
马鞍冈
梁绍裘（明代）

岐峰联络自依依，甲第连云映翠微。名借玉鞍骖帝乘，势如天马巩皇畿。

高瞻日驭朋三寿，近接房星御六飞。嵩岳钟灵申甫出，古今人物转相辉。
陈学正惠诗酬以长句
陈造（宋代）

寒风折人粟生肤，局坐掩户孰与娱。
吾宗高义驾为迂，新诗烂粲慰槁枯。
一百十二骊龙珠，春意谁遣生座隅。
吾宗学力源委俱，决为巨川潴陂湖。
粉袍未脱口未餬，气凌云霄色敷腴。
肝肺向我每倾输，我老旧学惭榛芜。
妙语正赖君起予，不办瓜李酬瑶琚。
病鹤曳翮寒松臞，可复飞动索故吾。
环村踏雪
楼钥（宋代）

一冬求雪雨还晴，賸喜春朝见玉霙。
不为偶同佳客到，谁通常人入乱山行。
云窗雾阁知何限，玉树琼枝到处明。
更唤轻舟同稳泛，小谿何似剡谿清。
北邙山
沈佺期（唐代）

北邙山上列坟茔，万古千秋对洛城。
城中日夕歌钟起，山上惟闻松柏声。
陈留南城马上简李公年
贺铸（宋代）

南郭何人卜筑幽，平田高树带清沟。
隔墙野鸟啼晴昼，驻马行人照白头。
二顷难寻归老计，一樽宜结探春游。
步兵不惜供厨费，更作东风数日留。
入道诗十九首
王庆升（宋代）

闾阎小子不明心，执著旁门学采阴。
坐卧三峰终作鬼，畴知仙遒有浮沉。
福山寺
危固（宋代）

覆船山色翠峨峨，栽石藏云不厌多。
达理禅师超彼岸，莫疑身外有风波。
摘茶
释居简（宋代）

苦莫苦于荼，回甘荠不如。瘠丛嗔重敛，睡眼喜丰储。

未雨试芳洁，残春空绪馀。丁宁加惠养，竭泽恐无鱼。
和君实端明花庵二首
邵雍（宋代）

庵后庵前尽植花，花开番次四时好。
主人事简常燕休，不信岁华能撰老。
绍兴祀岳镇海渎四十三首
佚名（隋代）

严严天齐，自古在昔。
虏寸之云，四方其泽。
惟时东作，祀事迺饬。
惠我无疆，恩沾动植。
华亭道中
梅询（宋代）

晴云唳鹤几千里，隔水野梅三四株。
欲问陆机当日宅，而今何处不荒芜。
送圆音禅友主席丹霞 其九
成鹫（清代）

凭君寄语锦岩僧，磴道尘封尚拟登。高枕卧游人不信，梦魂长绕石房灯。
梅
刘植（宋代）

欲问孤山讯，蹇驴行晓晴。
一枝篱外见，数点雪中明。
太洁难为友，群芳让作兄。
何如伴高隐，岂必尽调羹。
桂隐纪咏四十八首 其十四 咏老轩
张镃（宋代）

因看上下经，便无烦恼事。慈俭不为先，躬行五个字。
忆天台之游
陈宓（宋代）

小酌一杯金凿落，共听终席玉潺湲。
何时筑室屏山侧，静与秋蟾作伴眠。
和邓慎思重九考罢试卷书呈同院诸公二首 其二
李公麟（宋代）

鞅掌栖迟一亩宫，愤听更柝及晨钟。黄华慰眼祗尔许，绿蚁于人亦漫逢。

几日囊篇赓不逮，三时庭步笑相从。近来寻却家山梦，投枕和衣睡更浓。
秋日同总镇二公饮黄鹤楼三首 其二
顾璘（明代）

高楼骋望楚天宽，千古閒情一倚阑。黄孟史家称最孝，孙刘王业恨偏安。

休怜往事成翻掌，且对秋风一正冠。说与幽人应愧杀，渔歌遥起蓼花滩。
感旧四首
黄景仁（清代）

大道青楼望不遮，年时系马醉流霞。
风前带是同心结，杯底人如解语花。
下杜城边南北路，上阑门外去来车。
匆匆觉得扬州梦，检点闲愁在鬓华。

唤起窗前尚宿酲，啼鹃催去又声声。
丹青旧誓相如札，禅榻经时杜牧情。
别后相思空一水，重来回首已三生。
云阶月地依然在，细逐空香百遍行。

遮莫临行念我频，竹枝留涴泪痕新。
多缘刺史无坚约，岂视萧郎作路人。
望里彩云疑冉冉，愁边春水故粼粼。
珊瑚百尺珠千斛，难换罗敷未嫁身。

从此音尘各悄然，春山如黛草如烟。
泪添吴苑三更雨，恨惹邮亭一夜眠。
讵有青乌缄别句，聊将锦瑟记流年。
他时脱便微之过，百转千回只自怜。
高阳台（怀钱塘旧游）
柴元彪（宋代）

丹碧归来，天荒地老，骎骎华发相催。见说钱塘，北高峰更崔嵬。琼林侍宴簪花处，二十年、满地苍苔。倩阿谁，为我起居，坡柳逋梅。

凄凉往事休重省，且凭阑感慨，抚景衔杯。冷暖由天，任他花谢花开。知心只有西湖月，尚依依、照我徘徊。更多情，不间朝昏，潮去潮来。
正月初六日
韩淲（宋代）

开年逐夜闻山雨，阵阵声催一样春。孤枕自听元不恶，虚檐谁谓便能新。

门前有客尤全美，园里无梅益固珍。水活正添幽涧渌，草生纤嫩亦初匀。
黄君挽词
楼钥（宋代）

积庆源流远，乡评数大门。
吏才堪世用，心事与谁论。
肮脏才三径，凄凉遽九原。
传家五男子，留眼看腾骞。
同王公佩和老杜韵
冯时行（宋代）

敝屋甫环堵，此君忧面墙。
当窗蔽寒绿，入坐荐清凉。
客咏閟余响，佛薰留散香。
老成看气骨，霜雪表灵长。
三国门。蜀先主
周昙（唐代）

豫州军败信途穷，徐庶推能荐卧龙。

不是卑词三访谒，谁令玄德主巴邛。
梅花 其八
黄裳（宋代）

自从花发吟何苦，未见春来惜更深。天与异香分辨雪，不教埋没乱山阴。
移官庆阳过定平县
李复（宋代）

春郊二月浴蚕时，傍岸溪流可染衣。
谷转城深惊柳暗，地寒春早见花稀。
三年厌应西烽争，千里重随北鸟飞。
若问前筹惭潦倒，欲辞虎帐访渔矶。
谢慧明王道士自大面山寄赠三诗并蜜黄精 其三
程公许（宋代）

三复君诗想洛阳，令人愤极意飞扬。鼎湖知有威灵在，魏阙欣闻孝里彰。

一念变迁无量劫，寸心寂照大圆光。君能勘破皆泡幻，长与乔松燕玉房。
和昙颖师四明十题·三层瀑
梅尧臣（宋代）

山头出飞瀑，落落鸣寒玉。
再落至山腰，三落至山足。
欲引煮春山，僧房架刳竹。
和朱纯臣兵部上巳锡宴
苏颂（宋代）

故事修春禊，恩筵启凤林。
风光来莽苍，和气动幽沈。
六豆分肴贵，千钟酌醴深。
执兰游洧水，忘味听韶音。
凫藻群官意，云天上帝心。
叨陪宴湑召，非服愧华簪。
舒啸亭
苏轼（宋代）

揽胜雷山舒啸亭，诸峰秀拱透云程。
啸傲池边红日伴，舒怀岩云白云迎。
满目纵观天际迥，一腔收拾岁寒清。
松花香遍银阳地，剩把新诗壮此行。
书窗夏日
朱继芳（宋代）

南风伊轧语窗扉，团扇无功白日迟。
长恨老来方学易，自从春去不吟诗。
虫丝有力萦琴索，蛀粉无声点墨池。
偶出门前行数步，石榴花过已多时。
偈四首 其四
释思慧（宋代）

南询诸友，踏破草鞋。绝学无为，坐消日月。凡前易脱，圣解难忘。

但有纤毫，皆成渗漏。可中为道，似地击山。应物显形，如驴觑井。

纵无计较，途辙已成。若论相应，转没交涉。勉诸仁者，莫错用心。

各自归堂，更求何事。
游仙游山
白居易（唐代）

闇将心地出人间，五六年来人怪闲。自嫌恋著未全尽，犹爱云泉多在山。
次韵和渊明饮酒诗二十首 其六
李纲（宋代）

异论相矛盾，儒墨竟谁是。仲尼虽大圣，宁免叔孙毁。

得酒当痛饮，忘形相汝尔。采芝白云中，愿学园与绮。
惜秋华 九日同张黄美诸子登高
梁清标（清代）

叶落长安，缀秋光半在，琳宫高处。骋目振衣，萧瑟画楼烟树。

沧浪双鬓京华客，无奈满城风雨。凭飞槛河山千叠，消磨今古。

红蓼摇汀浦。与广陵游子，同牵愁绪。岭海回头，一梦重阳屡度。

可怜江阁黄花，憔悴向、戈船火鼓。延伫。仔细把茱萸拈取。
导引·秋月冷
佚名（宋代）

秋月冷、秋鹤无声。清禁晓、动皇情。玉笙忽断今何在，不知谁报玉楼成。七星授辔骖鸾种，人不见、恨难平。何以返霓旌。一天风露苦凄清。
春日即席有题
王安礼（宋代）

早是天涯多病客，可堪春末少年时。风流任使花王笑，欢乐除年酒伯知。

荆岫定为郊社器，渭川终作帝王师。琅玕未实烟空老，不恨年来紫凤饥。
次韵子磐悼畜马死
赵鼎臣（宋代）

吾闻古者八骏图，白义騄耳皆龙驹。独嘶长风志万里，意态自与凡马殊。

常时陆陆未足道，一日致远君应须。朝秣幽燕暮吴粤，顾视款段犹泥涂。

王良不生造父死，校计岂复分毫铢。忆君初应将军召，随身惟以一马俱。

官曹卑微骑从少，岂有负弩供前驱。忽然据鞍欲有适，老兵一诺费百呼。

空槽无刍但与饮，坐令槁死城南隅。天嫌此马非俊物，如君岂合冉冉趋。

才高不肯露头角，有计甘学水中凫。故令驽蹇自毙踣，欲君感慨求夷途。

当捐千金市绝足，勿仗短策驱庸奴。人生但可印如斗，世上岂患骓无乌。

马骨朽时君贵矣，颇应忆著敝帷无。
送萧仲南归吴江
杨士奇（明代）

蚤登西掖垣，累陟仪曹署。祗命事四朝，年华未衰暮。

任贤属方事，引疾遄南去。自惟止足分，非惮淹留故。

于时八月末，翩翩戒行路。丹林乱曙霞，黄华浥秋露。

踰淮绝大江，前望东吴树。慰情接亲交，致恭展丘墓。

具区涵洲溆，修梁亘津渡。散策恣逍遥，扬舲从逸豫。

却思京华日，岂复简书虑。相好三十载，履行悉平素。

云胡当乖分，欲挽不可住。矫首云飞鸿，聊写予所慕。
探春 题罗两峰秋灯说鬼图
史发𦾵（清代）

月黑秋林，灯青古屋，声动谯楼更鼓。三五宾朋，酒阑閒话，妄听何烦庄语。

待持杯谈剑，又恐触、少年心绪。不如志怪齐谐，漫请先生挥尘。

四座客咸凝伫。觉冷雨盲风，微生庭树。何必然犀，直同铸鼎，一一精灵来聚。

笑谓君休怪，问多少、美人黄土。眼下揶揄，只当一场歌舞。
寒夜读书
陆游（宋代）

忆昨从戎出渭滨，秋风金鼓震咸秦。
鸢肩竟欠封侯相，三尺檠边老此身。
句
魏夫人（宋代）

使君自为君恩厚，不是区区爱华山。
冬日溪行寻唐荆川太史
施渐（明代）

野水将孤楫，晴天雾半收。
寒禽自向日，残叶尚如秋。
好道宁辞晚，谋生岂解愁。
思君时一见，犹免失东丘。
平藩太宇宗侯遗诗步韵以谢二首 其二
曹于汴（明代）

风动云流镇日閒，非非寄向蠹鱼间。从无奇字烦挥麈，觅得玄鱼欲破颜。

腊尽便知冰是水，岩居莫爱画中山。汾阴高士多精语，何日青牛晓度关。
蝉八韵
齐己（唐代）

咽咽复啾啾，多来自早秋。园林凉正好，风雨思相收。

在处声无别，何人泪欲流。冷怜天露滴，伤共野禽游。

静息深依竹，惊移瞥过楼。分明晴渡口，凄切暮关头。

时节推应定，飞鸣即未休。年年闻尔苦，远忆所居幽。
晚春游金明抵暮入宜秋门阍兵捧门牌请官位因
张士逊（宋代）

闲游灵沼送春回，关吏何须苦见猜。
八十衰翁无品秩，昔曾三到凤池来。
赠幕史粹公罢政归钓鳌台
王尧典（明代）

十载衣冠一老臣，归来踪迹寄江滨。藏真渔酒堪乘兴，飘泊羊裘好结邻。

南粤烟霞随藿艇，金华勋业付丝纶。六鳌此日知能绍，沧海谁怜理钓人。
哀太尉惠穆公三首 其三
刘摰（宋代）

望履鸿枢府，熙宁始识公。容无高位气，语有大臣风。

感慨方山仰，惊悲已壑空。缁衣国人意，转入薤歌中。
姑射山诗题曾山人壁
惟凤（宋代）

东西望朔漠，姑射独崔嵬。
一片两片云，终南太华来。
根绕黄河曲，影落清渭隈。
深涧饮渴虹，邃河生秋雷。
古径穷难尽。晴岚拨不开。
海鸥飞上迟，边风劲触回。
傲隐非他古，依灵有奇才。
曾生心若何，猿声终夜哀。
桂隐花正开得诚斋木樨七言次韵奉酬
张镃（宋代）

未说香高众卉林，清名先已入人深。
衣青萼绿不见佩，屋贮阿娇纯用金。
久恨酒肠悭似琖，更输诗字响如砧。
公能为办归休计，肯向花前叹陆沉。
武夷山
范师孔（宋代）

几与溪山绝世缘，重来猿鸟只依然。
悬崖野瀑飘成雪，近午岚飞暗尽天。
水尚未疏须识禹，山如深入定逢仙。
洞中石鼎烹云处，此夜还来借榻眠。
鹎鵊词
欧阳修（宋代）

龙楼凤阙郁峥嵘，荣宫不闻更漏声。
红纱蜡烛愁夜短，绿窗鹎鵊催天明。
一声两声人渐起，金井辘轳闻汲水。
三声四声促严妆，红靴玉带奉君王。
万年枝软风露湿，上下枝间声转急。
南衙促仗三卫列，九门放钥千官入。
重城禁◇锁池台，此鸟飞从何处来。
君不见颍河东岸村陂阔，山禽野鸟常嘲◇。
田家惟听夏鸡声，夜夜◇头耕晓月。
可怜此乐独吾知，眷恋君恩今白发。
送郑端公弟移院常州
韦应物（唐代）

时瞻宪臣重，礼为内兄全。公程傥见责，私爱信不愆。

况昔陪朝傥，今兹俱海壖。清觞方对酌，天书忽告迁。

岂徒咫尺地，使我心思绵。应当自此始，归拜云台前。
十二绝句送敬美弟闽中学政 其十二
王世贞（明代）

右丞虽则恋清幽，五短元应让蜀州。记取玉矾书内句，莫容堂印挂心头。
晚晴 其二
李廌（宋代）

阴壑留残雪，林虹带晚霞。孤烟障渔市，不见两三家。
次韵呈杨秘书
项安世（宋代）

杞人惧天压，夸父追日走。
智微思远道，力不扶戾斗。
岂非志士节，犹在君子后。
恭惟鲁东家，用大无不有。
尤时甚援溺，慕主工自牖。
时难亦勇退，义合岂株守。
高第多伟人，言仕辄遭否。
嗟予本何能，过涉欲濡首。
王子乔二首 其二
胡奎（元代）

王子乔，好神仙，呼吸日月凌云烟。吹笙学鸣凤，遨游太清天。

翩烟跨鹤来缑山，七月七日游其间。空歌一曲綵云外，长谢时人去不还。
次韵贾仲远还浮溪猥藁之什
汪藻（宋代）

我家浮溪溪水头，一褐一裘聊玩世。谁教去踏晓鼓朝，也学儿童攻偶俪。

忆身曾是掖垣客，岁晚犹期乐天似。两年漂泊万里馀，老矣始于鱼得计。

欣逢贾傅古湘口，城郭虽非人物是。连台拗倒时一醉，醉后还为五禽戏。

慇勤为我出新诗，金石因声泉涌思。年来处处饱葵苋，染鼎忽惊尝异味。

荷花开已三四红，有酒无过行乐耳。与公同嚼三百杯，莫负便便五经笥。
陪陶使君暨诸公游海幢寺拟呈空和尚
王邦畿（明代）

地势趋江出，天风接海回。林栖真性命，潮长幻楼台。

万象呈心印，群公作赋才。几时开白社，陶令复能来。
次归耕堂稀字韵
杨冠卿（宋代）

功业汾阳千载稀，龙庭单骑去如飞。
笑谈整顿乾坤了，黄钺金钲奏凯归。
梦笑
舒岳祥（宋代）

过尽江山十万鸿，梅花昨夜笑东风。
客行草树绵绵外。梦觉乌鸦渺渺中。
天道难知龟不信，人生有恨水无穷。
今年厄闰有如此，万事绳床俯仰空。
立秋後四日雨
陆游（宋代）

天为新秋故作凉，海风吹雨入虚堂。
凉生庭树阴阴绿，润袭篝衣浥浥香。
杯泛鹅儿供小啜，碓舂云子喜新尝。
一年又见星桥近，未信仙家日月长。
杂咏一百首·杜预
刘克庄（宋代）

征南满腹智，实似小儿痴。
汉水有涸日，沉碑无出时。
稠桑谷遇雨
赵秉文（金朝）

穷秋两渡稠桑谷，马滑还经险路过。骑上下山三十里，天教冲雨看黄河。
夏仲昭画竹为吴进士题
张弼（明代）

君不见辋川王郎铁钩锁，渔阳尘飞竟摧堕。君不见江南李主金错刀，澄心堂纸同烟销。

宋家写竹文与苏，不求文字称士夫。息斋板刻不足数，房山尚书特奇古。

俱随物改世见稀，我朝好手尚属谁。九龙山人王友石，毫素争先化工力。

当时挥洒未足珍，于今一纸千金值。太常清卿得真传，风流潚洒与差肩。

宛如指活妙书法，阳冰古劲张旭颠。紫宸朝回写此幅，远近纵横万枝玉。

鹧鸪吟雨下江皋，猿猱号烟度岩曲。湘灵瑶瑟廿五弦，凄凄切切如流泉。

长日相看竟忘寐，个中妙趣言难传。乃知此老真奇绝，饱弄清风与明月。

古来数辈皆其俦，兴酣还陋芭蕉雪。镡津进士吴延陵，冲襟素抱天下清。

得之不啻如拱璧，一洗东华尘梦醒。持来索我为题品，务令满帧烟云横。

我辞鄙朴我手拙，那能垂世称三绝。恰有紫醪双玉瓶，九京唤起李骑鲸。

剡溪锦笺三十丈，稿草还须张伯英。呜呼若人不可作，浩荡高怀竟何托。

反覆卫公淇澳诗，目送翩翩海天鹤。
和张直讲
曹勋（宋代）

老境从远事事慵，却寻幽刹寄年丰。
本无虚舍能回暑，赖有疏年可致风。
臭腐回尝忘物化，箪瓢宁复较天穷。
向来羽气端如故，经醉犹能间一中。
独游塘头五首
方回（元代）

诗必城这外，胡为不出城。
渐逢人少处，初听水流声。
异卉栀香酽，纤梢笋粉明。
是中亦堪隐，浪出误平生。
赠相士郭少仙
洪咨夔（宋代）

崇兰生深林，澹泊一点芳。
江梅倚修竹，醖藉万斛香。
气骨抱金玉，精神贮冰霜。
若以色见我，照红还海棠。
苑外至龙兴院作
储光羲（唐代）

朝游天苑外，忽见法筵开。山势当空出，云阴满地来。

疏钟清月殿，幽梵静花台。日暮香林下，飘飘仙步回。
次韵见怀
李之仪（宋代）

林泉废疾固难除，杳杳觚棱寄梦馀。已到东山知不免，须由北海本来疏。

功名漫笑乘轩鹤，事业终归种树书。闻道江楼巢已稳，未应长铗叹无鱼。
颂证道歌·证道歌
释印肃（宋代）

道则心藏无价珍，十方诸佛我同身。
一切诸法皆无相，万法无非是我心。
幽兰次十八兄韵六言四首 其二
薛季宣（宋代）

有美中郎芝砌，言采渊明菊丛。会取个中香气，萧然林下家风。
此君室
方岳（宋代）

匪书谁与稽，匪行谁与居。
以书造竹所，俯仰千载余。
游梅坡席上杂酬 其二
李弥逊（宋代）

风约疏梅蘸石泉，山涵弱柳借厨烟。竹篱茅屋倾樽酒，坐看银钩上晚川。
送高仲山通州教授
仇远（元代）

通川得通儒，善类蒙善教。
如此老成人，真足重学校。
我昔客朱方，曾窥管中豹。
言容既笃厚，文字入玄奥。
交游二十年，夷险同一操。
閒居虎林麓，倚窗聊寄傲。
忽承北斗敕，勇鼓来淮櫂。
华发映青袍，轻帆惬黄帽。
天晴宜征途，芹藻春色到。
臯比坐可暖，三载勤训导。
惜哉龟手药，至老方取效。
载酒游五山，何由共吟啸。
题庐陵义士罗明远传后
郭钰（元代）

淮海风回战血腥，青原不改旧时青。中朝将士论功赏，让与江南一白丁。
瑞鹤仙
吴潜（宋代）

小亭山半枕。又一番园林，春事整整。微阴护轻冷。早蜂狂蝶浪，褪黄消粉。阑干日永。数花飞、残崖断井。仗何人、说与东风，莫把老红吹尽。

休省。烟江云嶂，楚尾吴头，自来多景。愁高怅远。身世事，但难准。况禁他，东兔西乌相逐，古古今今不问。算鸱夷、办却扁舟，个中杀稳。
赠僧南游
魏了翁（宋代）

吾少不学佛，吾道闻之尝。
虚灵一寸心，无贤愚圣狂。
人惟不自一，渺渺歧上羊。
师今紧寻觅，看是真有亡。
如行人贪程，如久客念乡。
一朝眼发明，家山俨成行。
当虾䱉行
李攀龙（明代）

日月扬光华，云汉垂文章。五岳高摩天，江海百谷王。

周孔圣有作，大雅岂沦亡。曲士徒嗷嗷，此道非所详。

嗟予滞末位，慷慨志四方。左伏吴越波，右以笞中行。

立发而虎视，厉马抚干将。吾谋适不用，驾言归故乡。
赠张君
马廷鸾（宋代）

人生识字忧患始，底用区区更出奇。
我欲扫空閒笔墨，只凭老腕把锄犁。
谒范文正公祠
许珏（清代）

贫儒困韦布，郁郁不可居。所见祇利名，得志将何如。

人生发未燥，入塾诵诗书。道通天地人，识岂囿一隅。

举世病饥溺，拯之在吾徒。伟哉文正公，志量世所无。

伏处怀庙堂，宦达忧江湖。立朝三十年，寒素如其初。

禄入赡同宗，身外无赢馀。世儒不自奋，观之徒嗟吁。

我来谒公祠，再拜立斯须。愿言式高风，永为学士模。
寄新筠守毛维瞻大夫
赵抃（宋代）

倚庐聊见复睽乖，忆遗诗筒字字佳。为乏琼瑶酬雅意，故凭笔牍写离怀。

程赊越北层云断，路入江南叠巘排。我望贻书何以报，要将风谊属吾侪。
前汉门 周苛纪信
周昙（唐代）

为主坚能不顾身，赴汤蹈火见忠臣。后来邦国论心义，谁是君王出热人。
水心新居
赵汝铎（宋代）

开扉待嘉客，沽酒解闲愁。
半夜秋霖歇，满塘寒水流。
风声生叶底，月色在沙头。
忆着鲈鱼美，松江有旧游。
偈三首
释洪英（宋代）

石门{左山右戲}嶮铁关牢，举目重重万仞高。
无角铁牛冲得破，毗卢海内作波涛。
句
薛馧（唐代）

寂寞相思处，雕梁落燕泥。（春闺曲，见《吟窗杂录》）
和张文纪咏雪二首 其二
王之道（宋代）

朝来经阁课楞严，撩乱飞花竞扑帘。似是青腰誇黑帝，故教姑射混无盐。

地炉无奈貂裘薄，斗酒难供座客添。诗债恼人眠不得，夜寒残管亦须拈。
豫章歌为豫章蔡伯华作
佘翔（明代）

君不见豫章之材轮菌离奇阴百亩，不知开辟以来盘踞几千古。

羊角长栖万里风，龙鳞惯作四时雨。鬼神呵护谁敢伤，公输离娄遇之失其斧。

徂徕长松差可伦，区区拱把桐梓何足数。此物胡为播海崖，合宫清庙工无取。

大材难用古云然，偃蹇于今若㟝嵝。君不见蔡泽相印捐一朝，轻肥何劳问唐举。

又不见咸阳徬徨就五刑，李斯空羡仓中鼠。世事多如蒲柳姿，望秋先零归无所。

我已自分老蓬蒿，汝博一官复龃龉。三山山下笑相逢，若为楚歌吾楚舞。

五月闽南荔子丹，剥来其肉白如乳。把酒狂呼天地间，谁为夔龙谁为巢许，落落风尘吾与汝。

吁嗟乎豫章大材樗不材，岂终与寻常草木同朽腐？
颂一百则
释重顯（宋代）

机轮曾未转，转必两头走。
明镜忽临台，当下分妍丑。
妍丑分兮迷云开，慈门何处生尘埃。
因思良马窥鞭影，千里追风唤得回。
唤得回，鸣指三下。
偶题
姜特立（宋代）

冷澹清虚未是贫，吾家富贵自天真。
江山风月元无禁，足许閒人作主人。
游紫芝岩
严羽（宋代）

羽客逍遥地，花源世未寻。我来窥异迹，高步越飞岑。

石带藤萝古，泉鸣涧壑深。紫芝未可采，空寄白云心。
萍乡道中
黄升（宋代）

路入萍乡信马行，野花香好不知名。
官卑无补公家事，时向田间问耦耕。
喜宗兄端叟再会武林还暨阳二首 其二
方回（元代）

兵间曾脱死，不意各年高。未觉才全尽，犹能气颇豪。

有诗尝互看，无酒可同遨。吴越相思梦，谁云隔夜涛。
为人感赠
罗邺（唐代）

歌舞从来最得名，如今老寄洛阳城。

当时醉送龙骧曲，留与谁家唱月明。
春日即事二首
葛绍体（宋代）

地僻人稀春日长，小池波暖浴鸳鸯。
闲拈藜杖归来晚，帘幙风微花气香。
送英老兼简钝夫
释德洪（宋代）

灵源道价压四海，骨相正似陈睦州。去年龙山同坐夏，时君亦来从我游。

闹传诗胆抵身大，时吐佳句凌汤休。故山归去恰千里，茧足过我不肯留。

行看海上荔子熟，落枝丹颗无人收。应共钝夫行树下，未输分柿独风流。
登頫江三绝赵宰增为四复次韵答之·追和
陈造（宋代）

两豪挥笔对江山，怪底风蜚齿颊间。
雕虎未驯金索紧，长鲸已鱠钓竿闲。
次韵伯初春日村居
张扩（宋代）

君新御祥琴，哀调写苫块。夕衣怆纯素，忍复向綵缋。

春风苦撩人，浪信剪刀碎。试寻桃李枝，红白已平配。

嗟予老亡聊，屋角委冠佩。出门如鬼絷，久不历阛阓。

怜君佛屋底，喜客妙占对。家田半收秫，掀簸出舂碓。

不妨酿春酒，莫及春事退。要观空洞腹，容我数百辈。
次韵赠随上人
王庭圭（宋代）

扣门衲子诵诗声，双脚行缠拄杖轻。何处参同得消息，便能作句吐新清。

高僧著意游湖海，逐客从谁匿姓名。试听窟中狮子吼，未应断尽野牛鸣。
寄微之
白居易（唐代）

帝城行乐日纷纷，天畔穷愁我与君。秦女笑歌春不见，

巴猿啼与夜常闻。何处琵琶弦似语，谁家呙堕髻如云。

人生多少欢娱事，那独千分无一分。
二十二日雨 其一
韩淲（宋代）

整衾和枕簟，振席见灯檠。欲读书休读，难成梦也成。

四山连屋静，一叶隔窗鸣。总不关吾事，无非是物情。
东皋十首
晁补之（宋代）

李君禅味诗情里，解作黄金不润身。
目断白衣檐酒阒，何妨聊破一垆春。
暮春联句九首
许月卿（宋代）

贺公雅吴语，文靖咏唐风。
我自儒多误，心惭佛六通。
将焉用彼相，不肯为渠公。
明月夜满目，晴云晓盪胸。
马更骑东下，骝更入花中。
无虑殊难老，有头能自翁。
徜徉生计拙，潇散自谋忠。
自酒杯中满，红尘门外讧。
汉轮谩牧叟，鲁质不周丰。
自诡冰坚渡，如新火浣同。
青山青未了，绿水绿无穷。
忏院种兰次宝印叔韵 其二
王十朋（宋代）

不放凡花染道场，故栽芳友伴友郎。一盘喜遇高人赏，却胜家园十八香。
风寒翠筱娟娟净
刘崧（元代）

閒闻竹上雨，疑是花间露。何以遗所思，秋风飒迟暮。
清源怀旧
沈荃（清代）

晨鸡启重闉，城柝亦未缀。解缆乘细流，轻桡向晓发。

凄凄下微霜，皎皎鉴寒月。惆怅问前途，郁纡感逝节。

回首溯旧知，音徽已灭没。眷德思偏长，怀分情叹歇。

虚期万里风，徒愧中流楫。十年过西州，凄怆心如结。
蝶恋花 题无人庭院图
关锳（清代）

几个黄昏风雨恶。闹得苔纹，绿满阑干角。薄日薰衣春气弱。

小楼帘卷风翻却。

春到红桃才破萼。天做馀寒，又替花耽搁。燕子归来全不觉，隔墙乱踏金铃索。
兵事十首 其一 徵兵
郭之奇（明代）

固垒逍遥卒，夷丁杂汉群。将骄人命贱，寇退首功分。

暮野生燐火，春郊老阵云。相传今面敌，稍见祖家军。
刘项祠
胡仲弓（宋代）

二祠相望几春秋，祀了龙颜祀沐猴。
章戴溪南梨岭北，不知何处是鸿沟。
夜读传灯杂书六言八首 其六
刘克庄（宋代）

悠然东篱把菊，登彼西山采薇。重华去我已久，神农没矣安归。
和孙监丞送书生南游
刘敞（宋代）

历国向七十，滔滔何日还。轻赍一剑在，壮节二毛斑。

浮俗风波里，高情天地间。滞留多愠见，送远愧登山。
偈颂一百零九首 其七十六
释可湘（宋代）

今朝三月十五，眨眼又见春暮。尺璧难酬寸阴，白日岂宜虚度。

可怜杜宇一声声，啼得血流无用处。
满江红（东湖观莲）
黄裳（宋代）

绿盖纷纷，多少个、云霄仙子。应是有，瑶池盛会，靓妆临水。无奈轻盈风信急，瑞香乱翟红相倚。谁共吟、此景竹林人，桃溪士。时雨过，明珠细。朝雾染，香腮腻。轻舟破幽径，烦襟都洗。每一朵须寻华池景，寿觞边偶得龟千岁。乘兴泻、云液落新荷，休辞醉。
两蟆赞 其二
释居简（宋代）

蚁战酣，蟆袭其后，非大嚼盍反相友。梦好忽同归，一麾何足疑。
浣溪沙
周思兼（明代）

天上青鸾月下逢，玉窗斜掩影重重。吹箫人在画楼中。

问道绿阴今几许，两竿长日舞春风。潇湘秋色总无穷。
于景瞻以闺情和予梦中之作少寓热中之意因效颦以复十首 其六
倪谦（明代）

又逐鸣鸠到耳傍，青春背我去堂堂。谷风自昔歌葑菲，泾渭相形益可伤。
寒上
司马光（宋代）

胡兵欲下阴山，寒烽远过萧关。
将军贵轻士卒，几人回首生还。
晚发五渡
岑参（唐代）

客厌巴南地，乡邻剑北天。江村片雨外，野寺夕阳边。

芋叶藏山径，芦花杂渚田。舟行未可住，乘月且须牵。
读诸友游山诗卷不容尽和和首尾两篇 其二
朱熹（宋代）

向来结友寻名山，下穷绝壑高危颠。胡为一旦堕尘网，五老在危心茫然。

青牛底处有行迹，白鹿几时同正员。清游带雨想幽绝，妙处只恐诗中传。
梅阳寄委顺赵君
蒲寿宬（宋代）

别来柳初茁，今见兰吐芳。
怀哉佩兰人，欲制芙蓉裳。
山空蕙帐冷，鹤怨秋夜长。
群峰暮耸峭，蚁梦犹一场。
乘传媿已忝，刻意思所偿。
蚩蚩瘴土氓，见此泪欲滂。
鍼石一时投，若为起羸尪。
常恐二竖黠，神被膏与肓。
欲尽弃其旧，安得师之良。
夜梦每插羽，飞到琴册旁。
非贪舐鼎事，欲窥枕中方。
缄滕倘寄翼，宽此百回肠。
年老逢春十三首
邵雍（宋代）

年老逢春兴未收，愿春慈造少迟留。
既称好事愁花老，须与多情秉烛游。
酒里功劳闲汗马，诗中罪过静风流。
东君不奈人嘲戏，僝僽花枝恶未休。
连日西南风戏作
刘敞（宋代）

连日风且曀，端居突不黔。西南人殆绝，甲子雨还兼。

巫峡云屡起，洞庭波正添。谁能诛屏翳，试使后飞廉。
修仁茶 其三
邹浩（宋代）

龙凤新团出帝家，南人不顾自煎茶。夜光明月真投暗，怅望长安天一涯。
鹧鸪天·轩辕起置号齐云
佚名（宋代）

轩辕起置号齐云。社祖西川妙道君。□□亲自裁成就，万古流传作玩珍。江湖客，听原因。今朝出狱见其真。来到圣前必撞案，诚将实艺向前呈。
送客湖桥
仇远（元代）

赤叶冈头送客行，峰回路转石桥横。
小春天气晴偏好，禾稼新收麦又耕。
先兄中散挽歌词四首 其三
葛胜仲（宋代）

粉闱当日正逢辰，兴在沧洲猛乞身。袖手旁观真得计，急流勇退更何人。

翱翔词馆全无累，笑傲丘园不计春。鼎鼐百年均此路，惟公达识夐谁论。
宿江西窦主簿厅（与此公亡兄联官）
崔峒（唐代）

广庭方缓步，星汉话中移。月满关山道，乌啼霜树枝。

时艰难会合，年长重亲知。前事成金石，凄然泪欲垂。
绍兴十三年发皇后册宝十三首
佚名（隋代）

朝阳已升，薰风习至。
乐奏既成，礼容亦备。
玉佩锵鸣，帝徐举趾。
台政穆宣，以听内治。
句 其八
陈轩（宋代）

奇哉江南郭夫子，一顾能令泉价美。
九日块坐无聊越州使君季野舍人见过敝庐会方回承议亦至因游章公山林登览甚适越州置酒暮夜乃归作诗一首
程俱（宋代）

独坐正搔首，华轩款柴荆。念兹节物佳，及此久雨晴。

驾言共幽节，一放远目明。森苍蛾眉山，上有百尺亭。

遥岑出西南，杳蔼川原平。城中十万家，烟云隐飞甍。

凉秋得遐观，始觉天地清。朱栏据木末，开筵敞南荣。

持觞屡相属，泛彼东篱英。不知日云暮，初月忽已升。

秋娥亦徘徊，流光代华灯。风流龙山集，坐见千古情。

慷慨相顾言，曜灵急飞腾。人生无根蒂，聚散不可凭。

悬知明年会，相望若初星。公如洪都宴，杰阁依青冥。

傥有英妙客，摛文焕丹青。我如斜山翁，浪爱九日名。

幽忧不能写，浊酒或自倾。会与鉴湖老，兹山聊复登。
为人贺沈镇江生日 其二
周紫芝（宋代）

甲子重新数中兴，济川人为圣时生。五花名肃金銮殿，八阵威寒铁瓮城。

贺客杯觞方潋滟，使君忠力转精明。祝年有意留公住，只恐调元要老成。
灯碑五首 其四
宇文虚中（宋代）

九夏南风入舜琴，恩风泽雨浃飞沈。陪京最是仪形地，先识君王解愠心。
初至桂州二首 其一
吕本中（宋代）

连年走遐方，所至若邮传。未论道艰阻，先问米贵贱。

贼势来未道，行役我道倦。解鞍憩空馆，敢叹此异县。

清泉上短绠，一洗尘垢面。瘴疠非不深，美酝良可恋。
满江红 吴江阻风
谢应芳（元代）

怪底春风，要将我、船儿翻覆。行囊里、是群贤相赠，数篇珠玉。江囊青山吹欲倒，湖中白浪高于屋。幸年来、阮籍惯穷途，无心哭。归去也，瓶无粟。吟啸处，居无竹。看造物、怎生安顿，老夫盘谷。第四桥边寒食夜，水村相伴沙鸥宿。问客怀、那有许多愁，三千斛。
七夕
苏辙（宋代）

火流知节换，秋到喜身安。
林鹊真安往，河桥晚未完。
得闲心不厌，求巧老应难。
送酒谁知我，瓢樽昨暮乾。
泛月敩谢惠连体
弘历（清代）

日尽西北天，月出东海水。湖光不碍白，霞色仍馀紫。

悬华祝融不，委照冰夷喜。沉浮万状奇，分合一轮是。

一轮当举头，薄言泛兰舟。在抨弓正满，开奁镜欲流。

争耀萤火微，弄术周生偷。点翰咏今夕，屈指待新秋。
新秋
洪迈（宋代）

幽人无与娱，耳冷百不闻。
新米熟未知，但觉市酒醇。
沧洲散秋色，山水逾清新。
一醉不忍独，念我存故人。
南归诗十八首
李流芳（明代）

驱车出郭门，行行憩逆旅。
童仆相为言，有客驰马去。
云追南行者，昨已奉严旨。
闻之一惊叹，我罪以何抵。
全辽奄然丧，谋国者谁子？舍彼逋逃臣，苛此章句士。
士固各有志，进退绰然耳。
不闻盛明朝，罗士以鞭棰。
吾观长安中，纵横曳朱紫。
云台逞高议，意气一何侈。
但恃虏不来，来亦竟无恃。
吾侪藜藿人，敢云肉食鄙。
进既不求荣，退则如脱屣。
会当翔冥冥，何乃吓腐鼠。¤
文宣王及其弟子赞 其二十一
赵构（宋代）

邈矣子季，睢阳是伯。屏息受业，延教登席。未践四科，困涉六籍。

祀典载之，好是正直。
项王庙
潘果（清代）

威望居然压沛公，指挥一误霸图空。纵留子弟八千在，早失关图百二雄。

遗庙可堪邻泗上，英灵只合返江东。所嗟锐气真无敌，不出淮阴数语中。
闲中偶成 其二
郑清之（宋代）

春过日初永，睡馀人未忺。露花心翼翼，风叶喜沾沾。

殿后蜂寻穴，怀归燕语檐。垂杨在何处，落絮点疏帘。
秦楼月
范成大（宋代）

香罗薄。带围宽尽无人觉。无人觉。东风日暮，一帘花落。

西园空觉秋千索。帘垂帘卷闲池阁。闲池阁。黄昏香火，画楼吹角。
赠别皇甫百泉 其二
王廷陈（明代）

一从辞上国，每恨寡论文。与子时相见，令予日有闻。

偶来珠复去，暂合剑仍分。倘赋相思曲，因风报楚云。
胡长文阁学挽辞
史浩（宋代）

圣主当年侧席求，一时献替尽嘉谋。刑名不作汉晁错，忠义有如唐马周。

夕闼未酬怀鼎志，坤臣徒起裤襦讴。忽乘鹤驭凌云去，应与丛宵造物游。
浣溪沙 其二 嗣立置酒稽古，令予坐东
郭应祥（宋代）

屈指中秋一日期。雨馀云薄月来迟。冰轮犹自欠些儿。

世事孰来颠倒相，客居东位主人西。觞行莫惜醉如泥。
山中逢老人
胡仲弓（宋代）

头白不知今几龄，儿时犹及见升平。
可怜野老无知识，却认钱塘是汴京。
龙门鼓浪
吕成家（清代）

胜迹龙门旧有名，千层雪浪认分明。金鳌吞吐波涛壮，白马奔腾昼夜鸣。

响答松篁风一席，喧和雷鼓月三更。且看河鲤乘风去，声价应知十倍荣。
露坐
陆游（宋代）

残月久方上，幽花时自零。
风枝惊宿鸟，露草湿流萤。
浩气吞云梦，危途塞井陉。
菱歌何处起？及我醉初醒。
句
黄鉴（宋代）

远水涵空迷极目，落花如雾拥归轩。
送黄上舍还尤溪
范嵩（明代）

江亭烟树雨溟溟，一曲骊歌酒半醒。国学昔年升造士，铨曹此日籍明经。

梨关月色杯中见，剑浦秋声笛里听。别后相期君莫负，拟看鹏翮起南溟。
至日
赵蕃（宋代）

今年至日还为客，堕我侵寻老境中。
照影不堪诗鬓秃，向人无复酒颜红。
石田茅屋乡关异，官柳野梅时序同。
试问一廛何所直，苦令飘泊困西东。
书怀
杨时（宋代）

骎骎尘土久方还，直道谋身力愈难。
靖节每嗟婴世网，漫郎何意出人间。
风惊骇浪潜鳞伏，竹隐湾矶翠羽閒。
好去杖藜穿蜡屐，伴云随月弄潺湲
题鸡鸣台
刘崧（元代）

鸡鸣台下水禽啼，韩信城边雪满堤。千里行人愁夜半，一船明月过河西。
寿春刘子希尹言念故乡有拂衣之兴奉问
边贡（明代）

恨别君今忆旧山，感时予亦念乡关。天涯岐路几回首，岁暮风乡多苦颜。

方朔久疏金马诏，季鹰终为玉鲈还。江城紫翠群峰霁，望极春云杳霭间。
读基命录
蜀献王（明代）

武皇称汲黯，近古社稷臣。卓乎天地间，百世有馀芬。

宋公廊庙姿，志虑殊精纯。由来慕前烈，愿学在斯人。

虽处江湖远，拟欲践臣邻。苟非尧舜道，肯向黼扆陈。

尝笑贾太傅，前席对鬼神。著述累万言，所言皆归仁。

为君观此书，四海属经纶。为臣观此书，有术能致君。

圣贤友多闻，我亦忝嘉宾。持此以赠我，读之至夜分。

抚卷再三叹，良可媲典坟。
陈履常惠诗有曾门一老之句不肖二十五岁谒见
张耒（宋代）

南丰冢木已萧萧，犹有门人守一瓢。
文彩自应传壶奥，典刑犹可想风标。
纷纷但见侏儒饱，寂寂谁歌隐士招。
十载敝冠弹未得，簪缨知复为谁彯。
和琴川萧石芗先生自挽诗次原韵
王灿如（清代）

诗中字字挟霜寒，读罢双眉不觉攒。早岁黉宫传令誉，晚年别墅得閒欢。

希文旧业辛勤置，和靖遗编子细看。鸡梦遽传人草草，风前含涕益悲酸。
壬辰生日儿侄诸孙有诗所言皆过记胸中所怀亦自作
苏辙（宋代）

生日今朝是，匆匆又一年。读书真已矣，闭目但茫然。

下种言非妄，开花果定圆。驱羊旧有法，视后直须鞭。
书墨菊
王恭（明代）

翠叶迎晚烟，黄花过秋雨。我思柴桑人，西风但延伫。
次弓天锡送胡儒文韵
陶梦桂（宋代）

不论朝市与山林，两鬓难禁白发侵。
物外休论天下事，书中要发古人心。
老来酒债浑无有，公等诗名尽可寻。
吟料从来无尽藏，江湖万里水云深。
夜闻乌啼
晁说之（宋代）

不眠无恨自凄凄，真听人间乌夜啼。
明月未教尘镜掩，华堂歌舞乍高低。
信陵书院作追述耆献留别院中诸生叠仙屏河帅韵 其二
黄体芳（清代）

草疏饭客淡弥亲，巾袖高谈亦伟人。车似鸡栖偏疾恶，釜惟鱼在卒全身。

服边讲授堪连席，申夏韬潜耻触纶。此后晋材推阮庾，藻思还复数安仁。
卖花声（闺思）
康与之（宋代）

蹙损远山眉。幽怨谁知。罗衾滴尽泪胭脂。夜过春寒愁未起，门外鸦啼。

惆怅阻佳期。人在天涯。东风频动小桃枝。正是销魂时候也，撩乱花飞。
泊舟渔浦望吴山作
林希逸（宋代）

客子孤舟傍晓沙，隔江人说是京华。缘山一带烟笼树，中有王侯百万家。
题云台峰 其二
屈大均（明代）

抠衣上云台，磴道何盘纡。死生寄微繘，逡巡青壁隅。

神气虽不变，四体挛以拘。阴井仰穿空，阳霤伏行虚。

仙人遥见笑，戚施与蘧蒢。寥廓忽无天，穷高至奥区。

巨灵厌大朴，雕崿为芙蕖。吾将反浑沌，与帝合灵符。
赠叶靖逸
许棐（宋代）

借得城居一丈宽，五车书向腹中安。声华馥似当风桂，气味清于著露兰。

朝士时将馀俸赠，铺家传得近诗刊。回看旧隐西湖上，谁伴沙鸥度岁寒。
澎湖三十六岛歌
范学洙（清代）

巨浸汪洋闽徼东，五灵无外幅𢄙通。置郡台湾声教讫，峰峦�拱水朝宗。

台湾水道千馀里，澎湖岛屿峙其中。岛屿潆洄三十六，其间强半人居丛。

宅中而广者大山，纵横三十馀里间。其东一屿形如鼎，名曰香炉不可攀。

西遍雁净山对峙，向无居人水潺潺。沙墩之屿亦西列，上皆飞沙形颇圜。

�则奎壁势峥嵘，下多龟鼊山以名。山外之屿曰锭钩，鸡肾员背鸟屿横。

或因其壮及所产，厥名一定遂莫更。更有白沙屿在傍，沙白漫漫石硁硁。

屈爪吉贝居极�，罗列拥抱若长城。数屿大山�门钥，舟泊大山从此行。

越而极西有目屿，远望浑似人眼形。目屿之东号铁砧，上有大石势坦平。

错出其旁曰土地，中一神像石琢成。金山蜿蜒磅礡间，其色赤黄若金呈。

空壳之屿联其左，物产中空因著称。正西澳有西屿头，西屿之西丁字门。

横于西屿如丁字，巨浪排空势若翻。转�名为镇海屿，胜国屯兵作外藩。

东为大仓一旷土，中无人家有平原。山虽旋绕直培嵝，总逊西屿之耸轩。

中为内外二堑地，往来舟舣若云屯。西屿头为四角屿，其势方正如列垣。

屿形各异名不一，又有鸡笼与托盘。进此则为虎井屿，望之应作伏虎观。

南乃花草屿相连，屿生花草始名焉。大猫小猫屿相近，间多怪石恍猫镌。

南屿原有鲛人住，后以风涛居始迁。南屿之�称头巾，其西八罩名最传。

周环仅匝三馀里，乃左乃右皆人烟。衡宇稠密居相错，雅有书声晓夜喧。

于今英俊多游泮，澎岛人文莫之先。八罩对峙为将军，屿以庙名不记年。

南屿东西有二屿，东平西平衣带联。二屿下流号钟仔，上窄下宽似钟悬。

由此而东西吉屿，一东一西望渺然。两吉渡台指南车，舍此难从别径穿。

并此名为三十六，天堑之险难言诠。当年伪郑曾踞险，我军云集足投鞭。

一战海氛风扫尽，鲸穴鲛窟涤腥膻。今日山青水绿外，处处商泊与渔船。

古云恃德不恃险，谩言隔涉此地偏。帝德覃敷梯航迩，长歌聊当舆图编。
游杏溪兰若
姚合（唐代）

踏得度溪湾，晨游暮不还。月明松影路，春满杏花山。

戏狖跳林末，高僧住石间。未肯离腰组，来此复何颜。
溪干喜晴
林希逸（宋代）

阴云西捲去徐徐，照眼晴空意豁如。何处飞来双白鹭，浅溪逆上小红鱼。

经风忍见折残柳，饱雨欣闻暴长蔬。新月宜人须痛饮，南来况已得儿书。
丁尚书挽词二首 其一
司马光（宋代）

凤跸游汾曲，非熊得伟人。闺台尤显重，训诰愈深淳。

论道参黄阁，横经侍紫宸。如何天不整，志业未全伸。
游仙二章范殿撰洁庵先生
程公许（宋代）

风埃噎八表，涛澜浩无涯。
岧昆仑峰，高与星纬排。
真人抚元运，仑虚以为家。
控辔下碧落，蜚步凌紫霞。
周览兴未已，归憩谁与偕。
乔松抚瑶瑟，偓佺荐琼花。
颦蹙睨尘世，腐鼠纷护拏。
迢遥五云佩，荡漾八月槎。我欲往从之，
层云不可阶。素心耿相照，
退发三朋斋。
寿南宗东岩四首
王迈（宋代）

万斛龙文笔可扛，诗坛坐受百城降。
文章代长庚李，福气前朝戊子庞。
见说明时延彦胜，可令属籍欠鸿庞。
余干相业公须继，先借双旌泣是邦。
蟾宫曲·寒食新野道中
卢挚（元代）

柳濛烟梨雪参差，犬吠柴荆，燕语茅茨。老瓦盆边，田家翁媪，鬓发如丝。桑柘外秋千女儿，髻双鸦斜插花枝。转眄移时，应叹行人，马上哦诗。
和答友人
陈普（宋代）

万事云何只有吁，闲调经世月牙吾。
要知剥复无非数，不定乾坤未用儒。
莫问遮非并舜是，但存房范与膺模。
洗心□有义方易，间气须教半点无。
太初古甓凿砚歌
高凤翰（清代）

侏儒饱死臣饥死，老朔殿上呼天子。稽首顿首玉阶前，玉花一片随朔起。

流传人代入吾曹，刮垢磨光见肌理。蟠云郁作葡萄团，簏簌累垂万颗紫。

断角残印半未真，太初之字犹可指，双题并行纪宫名，宫字空存亡其尾。

摩挲对客发长吁，此君阅人应多矣。坼痕啮土蚀古花，几入荒坟几战垒。

我凿作砚伴书生，不雕不琢存其始。贮墨一石饱霜毫，斗酒犹堪注汉史。
游武当别峰次姜可玉韵
张仲深（元代）

夜深忽梦双鹤来，梦回但见山容开。侵山故故入山去，雪埋老树深莓苔。

倚花问鹤鹤无语，劈琴刲鹤和花煮。定知一食生羽翰，飞去蓬莱听风雨。
初庵傅学士归田里
汪元量（宋代）

燕台同看雪花天，别后音书雁不传。
紫阁笑谈为职长，彤闱朝谒在班前。
挥毫屡扫三千字，把酒时呼十四弦。
闻已挂冠归故里，尚方宣赐钞成船。
坐池上看水偶成五绝句
宋庠（宋代）

已开临水径，自作探花人。
岸柳何为者，都庐欲占春。
寄申屠御史
陆文圭（元代）

御史帝耳目，监察沿隋唐。
台阁迥清风，笔简凌秋霜。
澄清一揽辔，驱狸走豺狼。
贤哉故安侯，廉介尤刚方。
闭门杜系谒，上殿肃朝纲。
今侯有祖风，学术尤章章。
出拥簿书尘，入薰书傅香。
胸襟汉石渠，人物鲁灵光。
终然百鸷鹗，不及一鸾凰。
奉国信孜孜，问涂何皇皇。
往岁金陵辙，前年古浙航。
鸣犊有馀哀，河水空洋洋。
行役山川苦，归兴桑麻长。
广陵挹雄胜，平山吊凄凉。
瘦马乏刍枥，寒妾无帛囊。
家瘠道愈肥，躬瘁名逾芳。
昔在东都季，憸佞沉忠良。
知几独子龙，绝迹栖梁碭。
瞻马止谁屋，亦复可怜伤。
偈
释悟本（宋代）

乾闼婆王曾奏乐，山河大地皆作舞。
争如跛脚老云门，解道腊月二十五。
后主祠
曾极（宋代）

真珠帘下变离声，多少嫱妃掩袂听。
赢得牢愁三万斛，孤舟撑入大梁城。
次韵陈景斋纠掾题品山斋数石之作
敖陶孙（宋代）

吾山何足誇，君语烦专送。姿为丘壑媚，意重璆琳贡。

芥胸划玲丘，眯眼豁尘瞀。白云足怡悦，明月得簸弄。

居然卫霍近，顿压邹鲁鬨。故人真阳守，遗补臞庵空。

数株立拿螭，一笑慰歌凤。缅思昔牛李，竞势急鞿鞚。

能令山崒硉，所欠腹空洞。那知负之走，更使逐者众。

谁言山上山，竟作梦中梦。老衰本无欲，标榜聊取衷。

独怜伏虎雄，必得饮羽中。荆室虽苟完，汉仪亦多偬。

君能载酒来，我愿共饭瓮。
偈颂十八首 其六
释广闻（宋代）

法王法令，头正尾正。只如世尊便下座时如何，路入桃源深更深。
送鲜于都曹归灌口旧居
苏轼（宋代）

籋尽霜须照碧铜，依然春雪在长松。
朝行犀浦催收芋，夜渡绳桥看伏龙。
莫叹倦游无驷马，要将老健敌千钟。
子云三世惟身在，为向西南说病容。
送洪史君赴阙移节会府
吴儆（宋代）

史君文彩汉相如，暂向明时绾左符。
为郡似家身似客，视民如左吏如奴。
鲁公金石光千古，吏部文章妙两都。
戴白垂髫相与语，如公治行向来无。
望田家
汪应轸（明代）

数椽茅屋傍山开，横麓平檐雪满堆。
耳畔春风还料峭，田家钱矰尚尘埃。
鸡豚诧客穿篱入，牛马驯人际晚回。
何事邻翁喧笑语，为储旧穀接新来。
许劭
于石（宋代）

四海同推月旦评，是非公论至今存。
老瞒敢肆奸雄志，未必不因公一言。
赋墨雁图分得宿雁
赵希桐（宋代）

漠漠秋汀起晚烟，半欹寒影立风前。
月明应有芦花梦，飞遍江湖万里天。
江宿闻芦管（商船小童善吹）
郑谷（唐代）

塞曲凄清楚水滨，声声吹出落梅春。

须知风月千樯下，亦有葫芦河畔人。
召试皇极门作
欧大任（明代）

双阙中天起，宸居控华夷。卿云薄前殿，下建五丈旗。

赐召入铜龙，延引牧豕儿。冠簪左右列，侍从纷皋夔。

衢室下清问，爰采刍荛辞。自顾雕虫技，岂有青云姿。

结发愿事主，委身及明时。上书幸晚达，颖脱亦在兹。

负薪暂已释，交戟容逶迤。衮职自无阙，绍绕将奚为。

且因四门辟，思以答周咨。千载有良谟，毋遣曲学讥。
满庭芳·碧落横秋
佚名（宋代）

碧落横秋，浮云崩浪，夜凉先到梧桐。荷花十丈，人在赤城中。凤髻尚梳雾湿，眉峰翠、的烁双瞳。多应是，金丹一粒，点就蕊仙宫。相逢。蓬岛客，酒翻银海，一饮如虹。弄横玉招月，吹上层空。青鸾传书满座，蟠桃树、已结轻红。拚沉醉，人间拍手，一笑有东风。
次韵表叔余叔成示儿
王十朋（宋代）

父子乃天性，钟情谁不然。教之以义方，先贤有名言。

日严在所尚，私念宜舍旃。君子不自教，遣随师友肩。

青紫乃馀事，要当知圣贤。居家务孝弟，立行防悔愆。

穷当慕颜回，达勿为公孙。庶几幼所学，终身可行焉。

不见下邳丈，秀发从妙年。束书入贤关，日与英隽联。

忽作何蕃归，甘旨奉晨昏。丘园事高尚，腹笥常便便。

过庭有奇儿，诗礼得家传。勉哉尊所闻，慎勿学乡原。
百丈潭
方大治（明代）

东风敛夕霏，山色霭晴晖。
天上银河落，潭边白练飞。
深林啼鸟绝，危磴采樵稀。
已冒垂堂戒，岗头一振衣。
嫁次女素丝作二首 其二
章元治（清代）

敬戒毋违母命之，阿翁庭训寓新诗。堂前萱草忧宜解，衣里芦花冷要知。

内则一篇常诵习，大家七诫莫忘遗。百年好合从今始，不比深闺作女时。
赠珠侍者二首 其二
释德洪（宋代）

一等心华自照，不烦春色须开。安用翻澜千偈，却输枯木寒灰。
水调歌头 其二十二 己酉宿樟原驿得雨
李曾伯（宋代）

之子问行役，火伞正当天。酷哉几可炙手，流汗满襟沾。

仆仆长亭古道，人在竹舆何似，甑釜受蒸煎。帝悯苍生热，敕下九龙渊。

命丰隆，驱屏翳，起蜚廉。神工一炊黍顷，爽气遍垓埏。

洗涤山河尘土，转作清凉境界，物类举醒然。稽首谢天赐，伸脚快宵眠。
念奴娇·洞庭春晚
辛弃疾（宋代）

洞庭春晚，旧传恐是，人间尤物。收拾瑶池倾国艳，来向朱栏一壁。透户龙香，隔帘莺语，料得肌如雪。月妖真态，是谁教避人杰。
酒罢归对寒窗，相留昨夜，应是梅花发。赋了高唐犹想像，不管孤灯明灭。半面难期，多情易感，愁点星星发。绕梁声在，为伊忘味三月。
访李奂山人隐居
文同（宋代）

多暇无所适，故来寻隐君。
搴开压屋树，触散拥门云。
状貌不妨古，言谈何太文。
令人重高趣，归去每斜曛。
句
释子兰（宋代）

本是无情物，南飞又北飞。
春日田园杂兴
感兴吟（宋代）

儿结衰衣妇浣纱，暖风疏雨趱桑麻。
金桃接种连花蕊，紫竹称根带笋芽。
椎鼓踏歌朝祭社，卖薪挑花晚回家。
前村犬吠无他事，不是搜监定榨茶。
奉酬通叟社日
沈辽（宋代）

秋入潇湘拍江水，夷人社会秋声喜。山城寂寞无人行，白醪赤声追闾里。

穷客闭门食无鱼，虽有士子半屠沽。与君俱为投荒客，落日怊怅临城隅。
经临津城庙
汤建衡（明代）

旧县犹存庙，凄清溪水阳。居人聚村落，赛社说城隍。

古树喧乌雀，平畴集稻粱。维舟一登眺，落日正苍苍。
题漠口铺
韩玉父（宋代）

南行逾万山，复入武阳路。
黎明与鸡兴，理发漠口铺。
旴江在何所，极目烟水暮。
生平良自珍，羞为浪子妇。
吊泰不华
范秋蟾（元代）

江头沙碛正交舟，江上怀人百战忧。力屈杲卿生骂贼，功成诸葛死封侯。

波涛汹汹鲸横海，天地寥寥鹤怨秋。若使临危图苟免，读书端为丈夫羞。
卜算子（嘲二十八兄）
陈著（宋代）

风急雁声高，露冷蛩吟切。枕剩衾寒不耐烦，长是伤离别。

望得眼儿穿，巴得心头热。且喜重阳节又来，黄菊花先发。
归三山入秋益凉欣然有赋
陆游（宋代）

药物扶持美食眠，镜湖仍遇素秋天。
一年强起归犹健，百口相看喜欲颠。
碧瓦朱甍无杰屋，乌篷画楫有新船。
道山顶上虽清绝，万顷烟波始是仙。
除名
邹浩（宋代）

前年除名窜新州，今年除名窜昭州。我名无实浪自得，坐此人间多怨雠。

恩深天地贷斧钺，除之又除名不留。虽然未即听逐便，已觉此身民是俦。

裂冠毁冕散车马，幅巾杖屦西南陬。行者争道舍争席，所向尔汝纷应酬。

洞山有语久弗契，忽然一笑知来由。我追我随非我患，那用避如韩伯休。
次韵高秀才重九二首
项安世（宋代）

茱萸未插鬓先黄，兄弟西陵更岳阳。
鸿雁来时俱是泪，菊花知汝为谁香。
台因抱病难重上，诗为摧租已断章。
新样小槽官酿熟，输君直把九秋償。
湖上
王同祖（宋代）

偶出城来日未西，百花丛底草萋萋。
游人过尽归来晚，行过苏公十里堤。
如一悟空二居士真赞
释慧空（宋代）

如一一亦不如，悟空空须得悟。谁家一对鸳鸯，万象之中独露。
闰中秋观月仍两度生辰喜而有作
王鏊（明代）

一年最好中秋月，岂谓今年两见之。玉宇洗空如有待，冰轮出海本无期。

尧阶影展新蓂叶，蟾窟光添古桂枝。举酒向天还酹月，年年初度得如斯。
湖州值雪
李达（明代）

萧条城郭似山横，时有风枝泻雪声。稍向北来逢此景，故园应暂缓南征。
十绝句呈章茂深安抚
陈造（宋代）

里社过逢起醉眠，行人鱼稻不论钱。
欲知劝课功多少，地覆黄云远接天。
过方河里忆旧时曲社
姚燮（清代）

欢场一散不易聚，谁肯晴天料风雨？佳人一老不再妍，眉黛能留几春妩？

昔时来住西风帆，泥听清歌遂久淹。小红庭院黄华局，惨绿儿郎白纻衫。

酒半停筝开翠帘，两头月子横柳尖。柳背残蛙狎水语，筝心幺凤生云嫌。

我醉制情颇自严，如斯良夜终难堪。投樽竟欲痛泪下，触袖便有奇香黏。

年华恐逝输金买，意气争豪忍病耽。只今十年不过此，独树重门认犹是。

断钗零舄埋古尘，小石疏阑换谁氏？拂头斜日乌鸦飞，决眦空天白云驶。

传闻俊侣无一存，半苦饥亡半兵死。近吾清斋谢罗绮，萧瑟襟怀托禅被。

敢怜堕梦有高楼，转愧他乡犹荡子。剪灯絮语借泉留，葬玉青山隔城指。

秋怀感触谁喻知，秋影都残烟蓼枝。仅馀白发何戡在，寄食平康作教师。
西江月·山拱罗城四面
陈德武（宋代）

山拱罗城四面，柳营横接江东。十年前事影随风。今日宛如春梦。天下几多邮驿，人生到处飘蓬。丹霞楼上再相逢。横笛为君三弄。
放翁自赞
陆游（宋代）

名动高皇，语触秦桧。
身老空山，文传海外。
五十年间，死尽流辈。
老子无才，山僧不会。
题天长县苏太尉庙
王令（宋代）

唐室无臣覆手移，坐看悍媪制庸儿。
思量可惜当年死，却是西来问鼎师。
自咏
蔡权（宋代）

故居廌山东，十载去不还。故人庐峰北，一念长周旋。

风波既渺庐，岁月空推延。园地益新好，亭馆故依然。

忆昔紫阳翁，沉醉春风前。登览意有会，携提笔如椽。

银钩并铁画，灿烂疑蛇蜒。至今雕梁上，日夕生云烟。

触事多思远，抚景良独妍。秀色可览结，岚光渺无边。

斯文与斯亭，千古垂不刊。
九支池二首
李新（宋代）

万里车书自一家，新城蜿蜿卧龙蛇。
路民已别东西日，楼鼓初龙早晚衙。
洗出云岩销虎穴，扫开烟瘴离椒花。
受廛不惜躬耕去，欲与滕公度岁华。
茭道驿遇姚子卿
樊铎（明代）

柳路依依白日斜，新巢语燕野人家。旧时姚合题诗兴，次第春风数落花。
周将军
邵长蘅（清代）

欃枪狂驱万猰貐，横嚼九州无完土。丘成血骨𥁃成池，所过坚城孰抗拒。

宁武一城如弹丸，谁与守者周将军。将军票鹞健绝伦，生驹搅阵刀截云。

见贼如猥身逾轻，手挈髑髅茜袍腥。力竭骂贼血啮龈，旗竿矢集怒益震。

闺中红颜能杀贼，十发十殪无虚镝。昆山火焰红玉爇，天壤寥寥两全节。

大同宣府真奴侪，两镇降书同日来。长驱京阙疾于矢，贼谈宁武犹咋指。

列镇尽如周将军，我辈那能飞至此？
和王仓少尹暇日言怀
卢纶（唐代）

清秋多暇日，况乃是夫君。习静通仙事，书空阅篆文。

剑飞终上汉，鹤梦不离云。无限烟霄路，何嗟迹未分。
和昌甫梦中见寄
韩淲（宋代）

高人山枕晓，何必问钧天。自觉无他梦，谁言有此篇。

交游疑是熟，时序亦非便。寒食蘧蘧里，清江忆钓鳊。
中秋
李朴（宋代）

皓魄当空宝镜升，云间仙籁寂无声。
平分秋色一轮满，长伴云衢千里明。
狡兔空从弦外落，妖蟆休向眼前生。
灵槎拟约同携手，更待银河彻底清。
读史 其二
罗公升（宋代）

太初结绳制自好，庖牺仓颉计益疏。拓跋小羌行国字，钟山丞相著新书。
通州会汴梁和举子人于李献吉官舍次鸠字韵
叶元玉（明代）

天涯何幸识荆州，高兴真同汗漫游。满瓮松花春酿酒，一帘灯火夜登楼。

吟肩矻矻诗攻瘦，花影沈沈月上稠。回首古今俱是梦，笑他机巧不如鸠。
残月
张鸿（唐代）

残月朦胧几曲棂，簟波如水烛如星。五更风雨槐花落，何处秋萤上画屏。
寄怀在伯三首
赵蕃（宋代）

我苦千里役，儿荒三月书。
役苦殆委顿，书荒廑垦锄。
夜雨倒湖水，春耕竞田庐。
事贵在勇决，尔胡但居诸。
栗里华阳窝辞 笙
王质（宋代）

山不风兮风不松，■磕兮自生松风。夫何所嗜之太酷兮，山林将安为容。

下坂兮飞鞚，袤川兮深弓。去彼取此兮但空，斯情兮焉穷。

王母去兮云归，王子来兮霜霏。凤皇兮惊飞，明月在天兮星稀。

畴昔兮成非，是耶非耶焉知。
满江红（孟史君祷而得雨）
臞翁（宋代）

祷雨文昌，只全靠、心香一瓣。才信宿，沛然膏泽，来从方寸。早稻含风香旖旎，晚秧饱水青。问螺江、恰见线来流，今平岸。

君作事，看天面。天有眼，从君愿。信瑞莲芝草，几曾虚献。此雨千金无买处，丰年饱吃君侯饭。管酿成、春酒上公堂，人人献。
柬乙翁上人 其二
韩淲（宋代）

山玉冰溪地，常年衲子过。杖挑明月重，笠戴白云多。

洞远今无鹫，湖高旧见鹅。与君三叹息，佛法付天魔。
题李隐君山庄三首 其三
许天锡（明代）

狂客惟思醉作家，困临池馆挹光华。青天荡漾鱼跳水，红雨阑珊燕蹴花。

午饷偶留山客饭，夕凉还赴野僧茶。明朝结束应官去，钟鼓长杨听晓鸦。
送魏佥都伯深镇汴
陆深（明代）

中丞玉节下承明，风动中州数十程。乔岳一时瞻气象，长河万里为澄清。

旌旗号令新开府，藩省官僚古帝京。若向周公旧台下，六符先候泰阶平。
为何翙高兵部藻翔题象山图 其三
黄遵宪（清代）

说教袄神方造塔，讹言王母又行筹。年来洗耳胸无事，一味贪眠看水鸥。
高楼曲
赵崇嶓（宋代）

高楼漠漠东风尘，花须落溪生绿云。
艳歌美酒消好春，千金难解青娥颦。
燕莺语言凤凰意，画空不成天似水。
潮红晕脸浓蛾低，门前采蘩春正迟。
来罗
胡应麟（明代）

池上双鸳鸯，钗头孤凤凰。双飞太无赖，孤宿斗谁强。
再游岳麓示法光其邻道林人言陶士衡旧居也五
胡寅（宋代）

火宅清凉定几时，三车门外世终迷。
青莲绀宇凭何住，片雪红炉只自知。
重游雁山分得六题·照胆潭
薛嵎（宋代）

彼我俱澄澈，中涵理趣深。
游鯈具龙体，幽洞通潭心。
影动猿摇树，沙明日耀金。
片岩经霹雳，痕凿到于今。
自到浔阳生三女子，因诠真理，用遣妄怀
白居易（唐代）

宦途本自安身拙，世累由来向老多。远谪四年徒已矣，

晚生三女拟如何。预愁嫁娶真成患，细念因缘尽是魔。

赖学空王治苦法，须抛烦恼入头陀。
晓发目加湾即事
沈光文（清代）

浓雾不为雨，乘朝向北行。此中有长恨，回首意难平。

冀作南山豹，新闻出谷莺。忽然开霁处，前路甚分明。
偶感 其一
徐士芬（清代）

尘世事纷扰，营营未肯休。孤云独无事，久与间人游。

无心偶相值，淡极不可收。四岳自霖雨，萧然远龙湫。

幽人心亦忘，相对长悠悠。
太常引 红梅
张之翰（元代）

幽香拍塞满比邻。问开到、几层春。谢绝蝶蜂群。祗么凤、和渠意春。醉红肌骨，艳红妆束，能有许时新。也待不摇唇。忍孤负、风流玉人。
句 其四
吴幵（宋代）

鸣玉不妨风细细，琐窗时借月娟娟。
病中即事十五首
赵蕃（宋代）

半百还过半，平安殊未平。
饥寒兼抱病，造物此何情。
讵敢怀尤怨，那能问否亨。
独怜无以养，深愧下帘生。
夏初临
洪咨夔（宋代）

铁瓮栽荷，铜彝种菊，胆瓶萱草榴花。庭户深沈，画图低映窗纱。数枝奇石谷牙。染宣和、瑞露明霞。于菟长啸，风林未鸣，霜草先斜。

雪丝香里，冰粉光中，兴来进酒，睡起分茶。轻雷急雨，银篁迸插檐牙。凉入琵琶。枕帏开、又送蟾华。问生涯。山林朝市，取次人家。
立春
刘攽（宋代）

得新矜白鬓，数九喜和风。菜甲成春事，郊园付野翁。

天开池水碧，雪尽树梢红。颇复寻樵隐，柴门步武通。
雨中过春山
韩淲（宋代）

春风春雨满春山，桃李梨花草树间。时有片烟收不起，淡随飞鸟去而还。
梅
王淇（宋代）

不受尘埃半点侵，竹篱茅舍自甘心。
只因误识林和靖，惹得诗人说到今。
寿湖南汪仓十首
廖行之（宋代）

见说奎文得岁时，杓携天北启天机。
黄陂嗣有公侯气，牛斗扬光曜紫微。
拟寒山寺 其六十四
释怀深（宋代）

人云我聪明，识尽天下理。逐日弄精魂，长年钻故纸。

自家一个心，殊不知落地。及乎死到来，看你无巴鼻。
黄菊二十首
史铸（宋代）

东篱黄菊为谁香，不学群葩附艳阳。
直待素秋霜色里，自甘深处作孤芳。
神宗皇帝挽词二首 其二
郭祥正（宋代）

原庙工初毕，神游竟不还。鼎湖龙驭远，湘岸竹枝斑。

谥号尊逾圣，陵基别有山。九重春忽暝，四海惨愁颜。
春暮作歌用昌黎寒食日出游韵
杨炳春（清代）

久晴则阴吾何病，转惜岁首春光盛。若教移向三月来，照眼定光红紫映。

含葩纷纷欲出奇，其力那与造物竞。易落只坐天黯惨，催开空费人吟咏。

盈庭老绿围幄张，何处生红妆束正。幸哉年年例三月，韶光过去还能更。

劝尔弱植勤栽培，慎勿相向嗟薄命。皇天平分此四时，菀枯万物潜操柄。

岂无他时增萧索，先与眼前集喜庆。盛极不再真堪哀，晦久而发乃可敬。

矧兹阳春本有脚，捷回旸谷途非夐。回红转绿只咫尺，处高听卑杖明圣。

群花与树暂别离，明年此日终合并。但恐中槁滋朽蠹，召彼戕伐伤本性。

草根木质果坚贞，雨师风伯空骄横。我持此论向中夜，疏星渐看云隙迸。

须臾薄雾尽卷却，清光宛若新揩镜。会逢其适阴变晴，谁操厥券诗为政。

唤回春首力不能，预计来春语则劲。饯春翻出迎春歌，兴来忘却炎官令。
戏述渊鸿渐遗事
陆游（宋代）

桑苎柴桑一世豪，区区玩物亦徒劳。
品茶未及毁茶妙，饮酒何如止酒高？
别毛姬黄陈相宜
马之鹏（清代）

薄游至西江，东南逢二妙。本是同门友，同心复同调。

乐奏金玉声，情深知仁乐。清风披素襟，明月朗馀照。

已见投胶漆，无庸判纻缟。胡然忽分张，殊方理征棹。

越俗敛文华，楚风戒轻剽。安驱赴中和，研精归道要。

江湖暂分流，终焉合廊庙。矢心展大猷，毋为恋蓬藋。
雨行五岭下
赵文（宋代）

天地忽昼晦，四山泼墨浓。
而我行其间，宛如所翁龙。
大风吹倒人，欲避无所容。
有翼不得张，狂走急雨中。
数里乃一息，如出鲛人宫。
老树道边拜，疑我行雨工。
过午上五岭，攀缘入青空。
仰视万山巅，有气如炊笼。
下视田间白，云此锄田农。
兹行岂不苦，奇观亦已雄。
惜哉如此山，不与晓景逢。
不晓韩吏部，登华哭途穷。
过柴墟墓
张羽（凤举）（明代）

千里江淮秋色阑，九原松柏晚云攒。愁经墓下辞房琯，误过州西哭谢安。

宿草自繁承泪遍，长杨空抚赏音难。孤舟明发夷陵道，空对晨星晓月残。
范仲山以涧谷居自号为赋二首 其二
俞德邻（宋代）

丘壑中间著幼舆，何如此地卜幽居。棋声夜静客饮酒，花影昼閒儿读书。

尘世覆蕉多得鹿，痴人缘木更求鱼。先生梦觉浑无事，一笑浮云指太虚。
上中书陈舍人三首
袁燮（宋代）

重明丽宸极，万国熙王春。
翘首望德政，从今斯一新。
当年羽翼客，休戚一体均。
致主欲尧舜，规模戒因循。
古来王佐才，宇宙归经纶。
期公继前作，百世称伟人。
题花光梅十首 其一 悬崖放下
王柏（宋代）

著脚孤高太出奇，冯空斜落两三枝。大风动地吹崖裂，正是冰姿蕴藉时。
次韵李希声馆中上元直宿
韩驹（宋代）

海上飞来百尺山，三呼万岁亦迎銮。春连禁籞常年早，夜近清都特地寒。

不见星桥开铁锁，似闻雷鼓落铜丸。起呵冻笔哦诗罢，月傍蓬莱汉阁残。
还山吟 其二
孙廷铨（明代）

真气荡喧浊，仆仆为形役。一器而众操，安得不速敝。

古有避俗翁，神释私其智。感此偃空山，息机良匪易。

朝饭林下曙，夕宿岩中閟。暑气清林峦，洒然出新意。

侧思声利途，惴惴魂犹悸。且逐采芝游，野服安薜荔。
醉时歌
于谦（明代）

酒满金盆泛绿波，主人半醉朱颜酡。
请君且就坐，听我醉时歌。
人生天地间，一苇浮江河。
富贵与功名，倏忽浮云过。
床头有酒且须斟，囊里无钱不用寻。
钱多自古坏名节，酒量何妨江海深。
刘伶好酒称世贤，李白骑鲸飞上天。
石崇元载极奢侈，至今千载遗腥膻。
劝君满饮不须辞，万事由天莫怨咨。
蛟龙变化非无日，鸿鹄翱翔自有时。
醉时歌，歌有节。
酒阑客散我还醒，却上高楼对明月。
宿野庙
金人瑞（清代）

众响渐已寂，虫于佛面飞。
半窗关夜雨，四壁挂僧衣。
海陵杂兴八首 其二
吕本中（宋代）

相见各已老，壮怀如昔然。蛟龙夜改穴，风雨暗移船。

把酒犹堪醉，逢人懒问禅。还家有馀地，留我买山钱。